title: Emgann Caporetto
text: Emgann Caporetto pe Emgann Kobarid zo un emgann hag a c'hoarvezas e Kobarid (Slovenia a-vremañ), en hanternoz da Rouantelezh Italia, e-kerzh ar Brezel-bed kentañ.
  
  An emgann-se, bet kroget d'ar 24 a viz Here, a badas betek an 19 a viz Du 1917, gant al lu italian enebet ouzh reoù Aostria-Hungaria hag an Impalaeriezh alaman.
  
  Graet e vez Emgann Karfreit anezhañ ivez, pe daouzekvet Emgann an Isonzo diwar anv ar stêr Isonzo, lec'hiet nepell diouzh an tachennoù-emgann.
  
  Pilet e voe kriz an Italianed gant o enebourien renet gant ar jeneral alaman Otto von Below. Danevellet eo kiladeg vantrus an arme italian er romant A Farewell to Arms (1929) gant ar skrivagner stadunanat Ernest Hemingway. Implijet e oa bet kadoniezhoù Oskar von Hutier a-fed Sturmtruppen (unvezioù argadiñ) harpet gant implij ar gazoù brezel, ar pezh a lakaas an Eil lu italian da freuzañ.
  
  An Alamaned hag Aostria-Hungaria o devoa kollet 70 000 soudard, gloazet ha lazhet. An Italianed o devoa kollet 305 000 soudard.
  
  Caporetto, Emgann
  Caporetto, Emgann
  1917
  Ernest Hemingway